బానోతు శంకర్ నాయక్

బానోతు శంకర్‌ నాయక్‌, తెలంగాణ రాష్ట్రానికి చెందిన రాజకీయ నాయకుడు, శాసనసభ్యుడు. భారత్ రాష్ట్ర సమితి పార్టీ తరపున మహబూబాబాద్ శాసనసభ నియోజకవర్గం నుండి శాసన సభ్యుడిగా ప్రాతినిధ్యం వహిస్తున్నాడు.

 జననం 
శంకర్ నాయక్ 1968లో కెవ్లా నాయక్, బాజు భాయ్ దంపతులకు తెలంగాణ రాష్ట్రం, మహబూబాబాద్‌ జిల్లా, రాయపర్తి మండలంలోని బాలాజీ తండా గ్రామంలో జన్మించాడు. 1985-1990 వరకు వరంగల్‌లోని ఆర్.ఈ.సి. ఇంజినీరింగ్ కళాశాలలో బిటెక్ చదివాడు. 2009లో కాకతీయ విశ్వవిద్యాలయం నుండి ఎంబిఏ పూర్తి చేసాడు. వ్యవసాయ కుటుంబానికి చెందిన శంకర్, రాజకీయాల్లోకి రాకముందు నీటిపారుదల శాఖలో అసిస్టెంట్ ఎగ్జిక్యూటివ్ ఇంజనీర్‌గా పనిచేశాడు.

 వ్యక్తిగత జీవితం 
శంకర్ నాయక్ కు డాక్టర్ సీతామహాలక్ష్మితో వివాహం జరిగింది. వారికి ఒక కుమారుడు, ఒక కుమార్తె ఉన్నారు.

రాజకీయ విశేషాలు
ఉద్యోగానికి రాజీనామా చేసి ప్రజారాజ్యం పార్టీలో చేరిన శంకర్, ఆ పార్టీ నుండి ఎమ్మెల్యేగా పోటీ చేసి ఓడిపోయాడు. 2009లోనే తెలంగాణ రాష్ట్ర సమితి (టీఆర్ఎస్) పార్టీలో చేరి, తెలంగాణ ఉద్యమంలో చురుకుగా పాల్గొన్నాడు. 2014లో జరిగిన తెలంగాణ శాసనసభ ఎన్నికల్లో టిఆర్ఎస్ పార్టీ నుండి పోటీచేసి కాంగ్రెస్ పార్టీ అభ్యర్థి మాలోత్ కవితపై 9,315 ఓట్ల మెజారిటీతో ఎమ్మెల్యేగా గెలుపొందాడు. 2018లో జరిగిన తెలంగాణ ముందస్తు శాసనసభ ఎన్నికల్లో టీఆర్ఎస్ పార్టీ నుండి పోటీచేసి కాంగ్రెస్ పార్టీ అభ్యర్థి పోరిక బలరాం నాయక్పై 13,534 ఓట్ల మెజారిటీతో రెండవసారి ఎన్నికయ్యారు.

 ఇతర వివరాలు 
 తన స్వస్థలమైన రాయపర్తి మండలంలోని  బాలాజీ తండాలో డబుల్ బెడ్రూమ్ పథకంలో ఇళ్ళు వచ్చిన 25 మంది లబ్ధిదారులకు రూ. 50 వేలు బహుమతిగా ప్రకటించాడు.

మూలాలు

వర్గం:జీవిస్తున్న ప్రజలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:తెలంగాణ శాసన సభ్యులు (2014)
వర్గం:తెలంగాణ శాసన సభ్యులు (2018)
వర్గం:మహబూబాబాదు జిల్లా నుండి ఎన్నికైన శాసన సభ్యులు
వర్గం:మహబూబాబాదు జిల్లా రాజకీయ నాయకులు
వర్గం:మహబూబ్ నగర్ జిల్లా వ్యక్తులు
వర్గం:పార్టీలు ఫిరాయించిన రాజకీయ నాయకులు
వర్గం:1968 జననాలు